Document ID: 32010D0335
Publication Date: 2010-06-10

Title and Content:
ROZHODNUTIE KOMISIE
z 10. júna 2010
o usmerneniach na výpočet zásob uhlíka v pôde na účely prílohy V k smernici 2009/28/ES
[oznámené pod číslom K(2010) 3751]
(2010/335/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (1), a najmä na jej prílohu V časť C bod 10,
keďže:
(1)
V smernici 2009/28/ES sa ustanovujú pravidlá výpočtu vplyvu biopalív, biokvapalín a porovnateľných fosílnych palív na množstvo skleníkových plynov, v ktorých sa berú do úvahy emisie zo zmien zásob uhlíka spôsobených zmenou využívania pôdy. Smernica Európskeho parlamentu a Rady 1998/70/ES z 13. októbra 1998 týkajúca sa kvality benzínu a naftových palív, a ktorou sa mení a dopĺňa smernica Rady 93/12/EHS (2), zahŕňa zodpovedajúce pravidlá, pokiaľ ide o biopalivá.
(2)
Komisia by mala vypracovať svoje usmernenia na výpočet zásob uhlíka v pôde na základe usmernení pre vnútroštátne súpisy skleníkových plynov Medzivládneho panelu pre zmenu klímy (Intergovernmental Panel of Climate Change - IPCC) z roku 2006. Tieto usmernenia boli určené pre vnútroštátne súpisy skleníkových plynov a nie sú vyjadrené v takej forme, ktorú by hospodárske subjekty mohli ihneď uplatňovať. V prípadoch, kde v usmerneniach IPCC pre vnútroštátne súpisy skleníkových plynov chýbajú potrebné informácie na účely výroby biopalív a biokvapalín, alebo ak také informácie nie sú k dispozícii, je vhodné čerpať z iných vedeckých zdrojov údajov.
(3)
Na účely výpočtu zásob uhlíka v organickej hmote pôdy je vhodné vziať do úvahy podnebie, pôdny typ, pôdny pokryv, hospodárenie na pôde a vstupy. V prípade minerálnych pôd je vhodnou metódou, ktorú je možné použiť na tento účel, metodika IPCC úrovne 1 na výpočet organického uhlíka v pôde, pretože sa vzťahuje na celosvetovú úroveň. Pokiaľ ide o organické pôdy, metodika IPCC sa zameriava najmä na úbytok uhlíka v dôsledku odvodňovania pôdy a zaoberá sa ním len prostredníctvom ročných strát. Keďže odvodňovanie pôdy má zvyčajne za následok vysoký úbytok zásob uhlíka, ktorý nie je možné kompenzovať úsporou emisií skleníkových plynov z biopalív alebo biokvapalín, a pretože vysušovanie rašelinísk je zakázané na základe kritérií udržateľnosti ustanovených smernicou 2009/28/ES, je postačujúce ustanoviť všeobecné pravidlá na stanovovanie organického uhlíka v pôde alebo úbytkov uhlíka v organických pôdach.
(4)
Vhodnou metódou na účely výpočtu zásob uhlíka v živej biomase a v mŕtvej organickej hmote by mohol byť jednoduchý prístup zodpovedajúci metodike IPCC úrovne 1 týkajúcej sa vegetácie. V súlade s touto metodikou je odôvodnené predpokladať, že po premene pôdy sa všetky zásoby uhlíka v živej biomase a v mŕtvej organickej hmote z pôdy strácajú. Mŕtva organická hmota zvyčajne nemá veľký význam v premene pôdy na účely zakladania plodín na výrobu biopalív a biokvapalín, ale mala by sa brať do úvahy aspoň v prípade uzavretých lesov.
(5)
Pri výpočte vplyvu emisií skleníkových plynov z premeny využívania pôdy by hospodárske subjekty mali mať možnosť použiť skutočné hodnoty zásob uhlíka spojených s referenčným využívaním pôdy a s využívaním pôdy po premene. Tiež by mali mať možnosť použiť štandardné hodnoty a bolo by vhodné, aby im ich poskytli tieto usmernenia. Nie je však potrebné uvádzať štandardné hodnoty pre nepravdepodobné kombinácie podnebí a pôdnych typov.
(6)
V prílohe V k smernici 2009/28/ES sa ustanovuje metóda výpočtu vplyvov skleníkových plynov a sú v nej obsiahnuté aj pravidlá výpočtu množstva emisií na rok, ktoré vznikajú pri zmenách zásob uhlíka spôsobených zmenou využívania pôdy. V usmerneniach, ktoré tvoria prílohu k tomuto rozhodnutiu, sa ustanovujú pravidlá na výpočet zásob uhlíka v pôde, ktorými sa dopĺňajú pravidlá ustanovené v prílohe V,
PRIJALA TOTO ROZHODNUTIE:
Článok 1
Usmernenia na výpočet zásob uhlíka v pôde na účely prílohy V k smernici 2009/28/ES sa ustanovujú v prílohe k tomuto rozhodnutiu.
Článok 2
Toto rozhodnutie je určené členským štátom.
V Bruseli 10. júna 2010

Classification:
Level 1 Topics: 100155
100160
100159
100156
Level 2 Topics: 100244
100269
100263
100265
100248
Level 3 Topics: 1274
2498
3809
2090
4630
All Topics: 3734
4293
4630
5261
5650